PMIndiaData/PMIndiaSum huggingface dataset:
வெளிநாடு வாழ் இந்தியர்கள் மாநாடு: 2021

வெளியுறவு விவகாரங்கள் அமைச்சகத்தின் முன்னணி நிகழ்ச்சியான வெளிநாடு வாழ் இந்தியர்கள் மாநாடு, அயல்நாடுகளில் வாழும் இந்தியர்களுடன் இணைப்பை ஏற்படுத்தும், அவர்களை ஈடுபடுத்தும் முக்கிய தளமாக விளங்குகிறது. இதர நாடுகளில் இருக்கும் நம்முடைய துடிப்பான சமூகத்தின் எண்ணங்களை கருத்தில் கொண்டு, தற்போதைய கொவிட் பெருந்தொற்றுக்கு இடையிலும், 16-வது வெளிநாடு வாழ் இந்தியர்கள் மாநாடு 2021 ஜனவரி 9 அன்று நடத்தப்படுகிறது. மாநாட்டுக்கு முன் நடைபெற்ற வெளிநாடு வாழ் இந்தியர்கள் கூட்டங்களைப் போலவே, மெய்நிகர் முறையில் மாநாடும் நடத்தப்படும். “தற்சார்பு இந்தியாவுக்கு பங்காற்றுதல்” என்பது வெளிநாடு வாழ் இந்தியர்கள் மாநாட்டின் மையக்கருவாக இருக்கும். வெளிநாடு வாழ் இந்தியர்கள் மாநாடு மூன்று பிரிவுகளை கொண்டிருக்கும். மாண்புமிகு பிரதமர் திரு நரேந்திர மோடியால் துவக்கி வைக்கப்பட இருக்கும் வெளிநாடு வாழ் இந்தியர்கள் மாநாட்டில், சுரிநாம் அதிபர் மேன்மைமிகு திரு சந்திரிகாபெர்சாத் சந்தோக்கியின் சிறப்புரை இடம்பெறும். இளைஞர்களுக்கான ‘பாரத் கோ ஜானியே’ விநாடி வினா நிகழ்ச்சியின் வெற்றியாளர்கள் அறிவிக்கப்படுவார்கள். தொடக்க நிகழ்வுக்கு பிறகு நிகழ இருக்கும் இரண்டு அமர்வுகளில் மத்திய அமைச்சர்கள் உரையாற்றுவார்கள். நிறைவு நிகழ்ச்சியில் மாண்புமிகு குடியரசுத் தலைவர் நிறைவுரையாற்றுவார். ‘பிரவசி பாரதிய சம்மான் விருதுகள் 2020-21’-இன் வெற்றியாளர்கள் அறிவிக்கப்படுவார்கள். இந்தியா மற்றும் வெளிநாடுகளில் பல்வேறு துறைகளில் திறம்பட பங்காற்றி வரும் வெளிநாடு வாழ் இந்தியர்களை கவுரவப்படுத்த இந்த விருதுகள் வழங்கப்படுகின்றன. 2021 ஜனவரி 8 அன்று இளைஞர்களுக்கான வெளிநாடு வாழ் இந்தியர்கள் மாநாடு “இந்தியா மற்றும் வெளிநாட்டு இந்தியர்களில் இருந்து இளம் சாதனையாளர்களை ஒன்றிணைத்தல்” என்னும் தலைப்பில் மெய்நிகர் முறையில் நடைபெறும். மத்திய இளைஞர் விவகாரங்கள் மற்றும் விளையாட்டு அமைச்சர் இதை தொகுத்து வழங்குவார். நியுசிலாந்து நாட்டின் சமூக மற்றும் தன்னார்வ துறை அமைச்சர் திருமிகு பிரியங்கா ராதாகிருஷ்ணன் சிறப்பு விருந்தினராக பங்கேற்பார். மேலும் விவரங்களுக்கு இந்த ஆங்கில செய்திக் குறிப்பை காணவும் https://pib.gov.in/PressReleasePage.aspx?PRID=1686874
இந்தியா – ரஷ்யாவுக்குமிடையே தபால்தலைகளை கூட்டாக வெளியிடுவதற்கு மத்திய அமைச்சரவை ஒப்புதல்

இந்தியா – ரஷ்யாவுக்குமிடையே தபால்தலைகளை கூட்டாக வெளியிடுவது தொடர்பாக கையெழுத்திடப்பட்ட ஒப்பந்தம் குறித்து பிரதமர் திரு.நரேந்திர மோடி தலைமையிலான மத்திய அமைச்சரவையிடம் எடுத்துரைக்கப்பட்டது. தபால்தலைகள் வெளியிடும் துறையில் பரஸ்பரம் நன்மைப் பயக்கும் செயல்பாட்டு சிறப்பை அடைவதற்கு அஞ்சலக ஒத்துழைப்பை இந்தியா அஞ்சல்துறைக்கும் ரஷ்ய அஞ்சல் துறைக்கும் (ரஷ்ய கூட்டமைப்பின் “மார்கா” என்ற பங்கு நிறுவனம்) இடையே இந்த ஒப்பந்தம் செய்து கொள்ளப்பட்டது. இந்தியாவுக்கும் ரஷ்யாவுக்கும் இடையேயான இருதரப்பு உறவுகள் பரஸ்பரம் அக்கறையுள்ள பிரச்சினைகளின் புரிந்துணர்வு அடிப்படையில் அமைகிறது. இருதரப்பு உறவுகளின் அனைத்துப் பகுதிகளிலும் உயர்நிலை ஒத்துழைப்பை இந்தியாவும் ரஷ்யாவும் பெற்றுள்ளன. —-
ஓமன் நாட்டின் வெளியுறவுத் துறை அமைச்சர் யூசுப் பின் அலாவி பின் அப்துல்லா பிரதமருடன் சந்திப்பு

ஓமன் நாட்டின் வெளியுறவுத் துறை அமைச்சர் திரு. யூசுப் பின் அலாவி பின் அப்துல்லா பிரதமர் திரு. நரேந்திர மோடியை இன்று சந்தித்து பேசினார். பல்வேறு துறைகளில் வளர்ந்து வரும் இந்திய – ஓமன் நாடுகளின் உறவுகள் குறித்த தங்களின் கருத்துகளை பிரதமர் மோடியும் யூசுப் பின் அலாவி பின் அப்துல்லாவும் பகிர்ந்து கொண்டனர். தனது அரசர் சுல்தான் காபூஸ் பின் சயத் அல் சயத் அவர்களின் வாழ்த்துகளை பிரதமரிடம் திரு. யூசுப் பின் அலாவி பின் அப்துல்லா தெரிவித்தார். ஓமன் அரசருக்கு பிரதமரும் தனது வாழ்த்துகளை தெரிவிக்குமாறு கேட்டுக்கொண்டார்.
பிரதமர் நாளை சூரத்தில் உள்ள ஹசிரா செல்கிறார்

2019 ஜனவரி 19, அன்று பிரதமர் திரு நரேந்திர மோடி சூரத்தில் உள்ள ஹசிரா செல்கிறார். ஹசிராவில் அவர், எல் & டி துப்பாக்கித் தொழிற்சாலை வளாகத்தை பார்வையிடுவதோடு, அந்த வளாகத்தை நாட்டிற்கு அர்ப்பணிப்பதற்கான கல்வெட்டையும் திறந்து வைக்கவுள்ளார். மேலும், நவ்சாரியில், நிராலி புற்றுநோய் மருத்துவமனைக்கும் அவர் அடிக்கல் நாட்டுகிறார். அதிநவீன நிராலி புற்றுநோய் மருத்துவமனை, நவ்சாரியில் அமையும் விரிவான வசதிகள் கொண்ட முதலாவது புற்றுநோய் மருத்துவமனையாகும், இந்த மருத்துவமனை தெற்கு குஜராத் மற்றும் அண்டை மாநிலங்களைச் சேர்ந்த புற்றுநோயாளிகளுக்கு மிகவும் பயனுள்ளதாக அமையும். தமது பயணத்தின் முதல் நாளான வியாழன் அன்று, காந்திநகரில் துடிப்புமிக்க குஜராத் சர்வதேச மாநாட்டுக் கண்காட்சியை அவர் தொடங்கி வைத்தார். மேலும், அகமதாபாத்தில், சர்தார் வல்லபாய் பட்டேல் மருத்துவ அறிவியல் மற்றும் ஆராய்ச்சி மையத்தை தொடங்கி வைத்த அவர், அகமதாபாத் கொள்முதல் திருவிழாவையும் தொடங்கி வைத்தார். அதனைத் தொடர்ந்து, காந்திநகரில் இன்று மகாத்மா மந்திர் கண்காட்சி மற்றும் மாநாட்டு அரங்கில், 9-ஆவது துடிப்புமிக்க குஜராத் மாநாடு 2019-யையும் பிரதமர் தொடங்கிவைத்தார்.
டி.எஸ்.ஆர். சுப்பிரமணியன் மறைவிற்கு பிரதமர் இரங்கல்

முன்னாள் குடிமைப் பணி அலுவலர் திரு. டி.எஸ்.ஆர். சுப்பிரமணியன் மறைவிற்குப் பிரதமர் திரு. நரேந்திர மோடி ஆழ்ந்த வருத்தமும் இரங்கலும் தெரிவித்துள்ளார். “சிறந்த குடிமைப் பணி அலுவலராகத் தன்னைத் தனித்து காட்டியவர் திரு. டி.எஸ்.ஆர். சுப்பிரமணியன். முக்கியப் பொதுப் பிரச்சினைகள் குறித்து தனது எழுத்துகள் மற்றும் கருத்துகள் மூலம் என்றும் அழியாத அடையாளத்தை விட்டுச் சென்றவர். அவரது குடும்பத்தினருக்கும் நண்பர்களுக்கும் எனது இரங்கல்கள் மற்றும் பிரார்த்தனைகள்” என்று பிரதமர் கூறியுள்ளார்.
ஜெய்ப்பூரில் சிபெட்: பெட்ரோ ரசாயணங்கள் தொழில்நுட்ப நிறுவனத்தை செப்டம்பர் 30-ஆம் தேதி பிரதமர் திறந்து வைக்கிறார்

ஜெய்ப்பூரில் சிபெட்: பெட்ரோ ரசாயணங்கள் தொழில்நுட்ப நிறுவனத்தை செப்டம்பர் 30-ஆம் தேதி காலை 11 மணிக்கு காணொலி காட்சி வாயிலாக பிரதமர் திரு நரேந்திர மோடி திறந்து வைப்பார். மேலும் ராஜஸ்தான் மாநிலத்தின் பன்ஸ்வாரா, சிரோஹி, ஹனுமன்கர் மற்றும் தௌசா ஆகிய மாவட்டங்களில் 4 புதிய மருத்துவ கல்லூரிகளுக்கும் அவர் அடிக்கல் நாட்டுவார். “மாவட்டம்/ பரிந்துரைக்கப்பட்ட மருத்துவமனைகளுடன் இணைந்த புதிய மருத்துவ கல்லூரிகளின் உருவாக்கம்” என்ற மத்திய அரசின் நிதி உதவி திட்டத்தின் கீழ் இந்த மருத்துவக் கல்லூரிகளுக்கு ஒப்புதல் அளிக்கப்பட்டுள்ளது. மருத்துவ கல்லூரிகளை நிறுவுவதற்கு தகுதி குறைந்த, பின்தங்கிய மற்றும் முன்னேற விரும்பும் மாவட்டங்களுக்கு முன்னுரிமை அளிக்கப்படுகிறது. திட்டத்தின் மூன்று கட்டங்களின் கீழ் நாடு முழுவதும் 157 புதிய மருத்துவ கல்லூரிகளை அமைப்பதற்கு அனுமதி அளிக்கப்பட்டுள்ளது. சிபெட் பற்றி: ராஜஸ்தான் மாநில அரசுடன் இணைந்து ஜெய்ப்பூரில் சிபெட்: பெட்ரோ ரசாயணங்கள் தொழில்நுட்ப நிறுவனத்தை மத்திய அரசு உருவாக்கியுள்ளது. சுய நிலையான இந்த நிறுவனம், பெட்ரோ ரசாயணம் மற்றும் அது சம்பந்தப்பட்ட துறைகளின் தேவையை முழு ஈடுபாட்டுடன் நிறைவேற்றி வருகிறது. திறன் வாய்ந்த தொழில்நுட்ப நிபுணர்களாக இளைஞர்கள் உருவாவதற்கு ஏற்ற கல்வியை இந்த நிறுவனம் அளிக்கும். மத்திய அமைச்சர் திரு மன்சுக் மண்டவியா மற்றும் ராஜஸ்தான் முதலமைச்சர் திரு அசோக் கெலாட் ஆகியோரும் நிகழ்ச்சியில் கலந்து கொள்வார்கள்.
நாடாளுமன்றத்தின் பட்ஜெட் கூட்டத்தொடருக்கு முன்பாக பிரதமர் ஆற்றிய உரையின் தமிழாக்கம்

நாடாளுமன்றத்தின் பட்ஜெட் கூட்டத் தொடருக்கு முன்பாக பிரதமர் திரு. நரேந்திர மோடி கூறியதாவது:- 2017ஆம் ஆண்டின் பட்ஜெட் கூட்டத்தொடர் இன்று துவங்கவிருக்கிறது. இந்தக் கூட்டத்தொடரின்போது நாடாளுமன்றத்தில் குடியரசுத் தலைவரின் உரை, பட்ஜெட் மற்றும் பல்வேறு விஷயங்களின் மீதான விவாதங்கள் ஆகியவை நடைபெறவிருக்கின்றன. சமீப காலத்தில் அனைத்து அரசியல் கட்சிகளுடனும் தனியாகவும் கூட்டாகவும் கலந்துரையாடல்கள் நடைபெற்றுள்ளன. பொதுமக்களின் நலனைக் கருத்தில் கொண்டு செயலூக்கமான விவாதத்திற்கு இந்தக் கூட்டத்தைப் பயன்படுத்திக் கொள்வதை உறுதிப்படுத்துவது அவசியம். அதே நேரத்தில் பட்ஜெட் மீதான விரிவான விவாதங்களும் நடைபெற வேண்டும். முதல்முறையாக பிப்ரவரி முதல் நாளன்று மத்திய அரசின் பட்ஜெட் முன்வைக்கப்படுகிறது. இதற்கு முன்பு மத்திய அரசின் பட்ஜெட் மாலை 5 மணிக்கு முன்வைக்கப்பட்டது. அடல் பிஹாரி வாஜ்பேயி அரசு ஆட்சிக்கு வந்தபோது இந்த நேரம் காலையில் மாற்றப்பட்டதோடு, நாடாளுமன்றக் கூட்டத்தொடர் துவங்கிய உடனேயே பட்ஜெட் சமர்ப்பிக்கப்பட்டது. இன்றிலிருந்து மற்றுமொரு புதிய வழக்கம் நடைமுறைக்கு வருகிறது. பட்ஜெட் வழக்கமான நாளுக்கு ஒரு மாதம் முன்பாக முன்வைக்கப்படுவதோடு, ரயில்வே பட்ஜெட் மத்திய பட்ஜெட்டின் ஒரு பகுதியாகவும் இப்போது மாறியுள்ளது. இந்த விஷயம் குறித்து நாடாளுமன்றத்தில் விரிவான விவாதமும் நடைபெறும். இந்த முடிவின் விளைவாக வரும் நாட்களில் பெறவிருக்கும் நன்மைகளை பிரதிபலிப்பதாகவும் இது அமையும். மக்களின் நன்மைகளை பெரிதும் நினைவில் கொண்டு நாடாளுமன்றத்தில் தெளிவான விவாதத்தை உறுதிப்படுத்த அனைத்து அரசியல் கட்சிகளும் கைகோர்த்துச் செயல்படுவார்கள் என்றும் நான் நம்புகிறேன்.
கடமைப்பாதையில் விண்வெளி இரவு சுற்றுலாவுக்கு ஏற்பாடு செய்த தில்லி தேசிய அறிவியல் மையத்திற்கு பிரதமர் பாராட்டு

கடமைப்பாதையில் விண்வெளி இரவு சுற்றுலாவுக்கு ஏற்பாடு செய்த தில்லி தேசிய அறிவியல் மையத்திற்கு பிரதமர் திரு நரேந்திர மோடி பாராட்டு தெரிவித்துள்ளார். தில்லி தேசிய அறிவியல் மையத்தின் ட்விட்டர் பதிவிற்கு அவர் அளித்துள்ள பதிலில் கூறியதாவது: “நம் இளைஞர்களிடையே விண்வெளி மற்றும் வானியல் குறித்த ஆர்வத்தைத் தூண்டும் சுவாரஸ்யமான முயற்சி.”
கொச்சியிலிருந்து லட்சத்தீவுகள் வரை கடலுக்கடியில் கண்ணாடி இழை இணைப்பு : அமைச்சரவை ஒப்புதல்

பிரதமர் திரு நரேந்திர மோடி தலைமையிலான அமைச்சரவை, கொச்சியிலிருந்து லட்சத்தீவுகள் வரை கடலுக்கடியில் கண்ணாடி இழை வடத்தைப் பொருத்தும் திட்டத்திற்கு ஒப்புதல் அளித்துள்ளது. இத்திட்டத்தின் மூலம் கொச்சிக்கும் லட்சத்தீவில் உள்ள 11 தீவுகளான கவரட்டி, கல்பேணி, அகட்டி, அமினி, அந்த்ரோத், மினிகாய், பங்காரம், பித்ரா, சேத்லாத், கில்தான், கடமாட் ஆகியவைகளுக்கும் இடையே கடலுக்கடியில் கண்ணாடி இழை வடம் மூலம் நேரடி தொலைத்தொடர்பு இணைப்பு வழங்கப்படும். இந்தத் திட்டத்திற்கு ரூ.1,072 கோடி செலவாகும் என்று மதிப்பிடப்பட்டுள்ளது. யுனிவர்சல் சர்வீஸ் ஆப்லிகேஷன் என்னும் நிதியத்தால் இத்திட்டத்திற்கு நிதி உதவி வழங்கப்படும். பொதுமக்களின் வீடுகளுக்கே சென்று அரசு சேவைகளை வழங்குவதற்கும், சுற்றுலா, கல்வி, தொழில்கள், இதர துறைகளின் மேம்பாட்டுக்கும் இந்தத் திட்டம் பெரும் பங்காற்றும் என்றும் எதிர்பார்க்கப்படுகிறது. இத்திட்டத்தை செயல்படுத்தும் முகமையாக பிஎஸ்என்எல்–லும், தொழில்நுட்ப ஆலோசகராக டி சி ஐ எல்–லும் இருப்பார்கள். மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1679340
இந்தியாவின் மிக நீளமான பாலத்தைத் திறந்து வைத்தார் பிரதமர், தோலாவில் நடந்த பொதுக்கூட்டத்தில் உரையாற்றினார்

அசாமில் பிரம்மபுத்ரா ஆற்றின் குறுக்கே அமைந்துள்ள 9.15 கிலோ மீட்டர் நீளம் கொண்ட தோலா – சதியா பாலமான இந்தியாவின் மிக நீளமான பாலத்தை பிரதமர் திரு. நரேந்திர மோடி இன்று திறந்து வைத்தார். பிரதமராக பதவியேற்ற மூன்றாவது ஆண்டில் அவர் பங்கேற்கும் முதலாவது நிகழ்ச்சியாகும் இது. இந்தப் பாலம் அசாம் மற்றும் அருணாச்சலப் பிரதேசத்திற்கு இடையிலான இணைப்பை விரிவுபடுத்துவதுடன் பயண நேரத்தையும் வெகுவாக குறைக்கும். பாலம் திறக்கப்படுவதைக் குறிக்கும் வகையில் கல்வெட்டு ஒன்றைத் திறந்து வைத்த பிரதமர் அந்த பாலத்தில் சில நிமிடங்கள் நடந்ததுடன் பயணமும் மேற்கொண்டார். பின்னர் தோலாவில் நடைபெற்ற பொதுக்கூட்டம் ஒன்றில் உரையாற்றிய பிரதமர், இந்தப் பாலம் திறக்கப்படுவது, இந்தப் பகுதி மக்களின் நீண்ட கால காத்திருப்பை முடிவுக்குக் கொண்டு வந்துள்ளதாகக் கூறினார். உள்கட்டமைப்பு என்பது வளர்ச்சிக்கு மிகவும் முக்கியமானது என்றும் மக்களின் கனவு மற்றும் விருப்பங்களை நிறைவேற்றுவதில்தான் மத்திய அரசின் முயற்சிகள் உள்ளன என்றும் பிரதமர் கூறினார். இந்தப் பாலம் அசாம் மற்றும் அருணாச்சலப் பிரதேசத்தின் இணைப்பை விரிவுபடுத்துகிறது என்றும் பொருளாதார வளர்ச்சிக்கான கதவுகளைப் பெரிய அளவில் திறந்து விட்டுள்ளது என்றும் அவர் தெரிவித்தார். நாட்டின் கிழக்கு மற்றும் வட கிழக்கு பகுதிகளில் பொருளாதார வளர்ச்சிக்கான வாய்ப்புகள் அதிகம் உள்ளன என்றும், இந்த விஷயத்தில் இந்தப் பாலமும் ஒரு அம்சமாகும் என்றும் அவர் குறிப்பிட்டார். இந்தப் பாலம் சாமானிய மனிதர்களின் வாழ்வுகளில் நேர்மறையான மாற்றத்தை ஏற்படுத்தும் என்று பிரதமர் கூறினார். நீர்வழிப்பாதைகளை உருவாக்குவதிலும் இந்த அரசு அதிக முக்கியத்துவம் அளித்து வருகிறது என்றும் அவர் தெரிவித்தார். வட கிழக்கு மற்றும் நாட்டின் இதர பகுதிகளுக்கு இடையே இணைப்பை விரிவுபடுத்துவதற்கு மத்திய அரசு முன்னுரிமை அளித்து வருகிறது என்றும், இதற்கான பணிகள் பெரிய அளவில் விரைவுபடுத்தப்பட்டுள்ளது என்றும் பிரதமர் குறிப்பிட்டார். வட கிழக்கில் சிறந்த இணைப்பு இந்தப் பகுதியை தென் – கிழக்கு ஆசியப் பொருளாதாரத்துடன் இணைக்கும் என்றார். வட கிழக்கில் உள்ள அதிக சுற்றுலா வாய்ப்புகள் குறித்தும் பிரதமர் பேசினார். தோலா – சதியா பாலத்திற்கு புகழ்பெற்ற இசை வித்தகர், பாடலாசிரியர் மற்றும் கவிஞர் மறைந்த திரு. பூபேன் ஹசாரிகாவின் பெயரைச் சூட்ட மத்திய அரசு முடிவு செய்திருப்பதாகவும் அவர் தெரிவித்தார்.
பிரதமர், சுவீடன் பிரதமர் இடையிலான தொலைபேசி உரையாடல்

பிரதமர் திரு. நரேந்திரமோடி, சுவீடன் பிரதமர் திரு.ஸ்டீபன் லோப்வெனுடன் இன்று தொலைபேசி மூலம் உரையாடினார். கொவிட்-19 பெருந்தொற்றால் ஏற்பட்டுள்ள சுகாதார, பொருளாதார தாக்கம் குறித்தும், தத்தம் நாடுகளில் எடுக்கப்பட்டுள்ள நடவடிக்கைகள் பற்றியும், இரு தலைவர்களும் விவாதித்தனர். இந்தியாவுக்கும், சுவீடனுக்கும் இடையே ஆராய்ச்சியாளர்கள் மற்றும் விஞ்ஞானிகளின் தரவுகளைப் பகிர்ந்து கொள்வதன் மூலம், கொவிட்-19க்கு எதிரான உலக நாடுகளின் முயற்சிகளுக்கும் பங்களிக்கும் ஆற்றல் இருநாடுகளுக்கும் உண்டு என்பதையும் , இதில் ஒத்துழைப்பு தேவை என்பதையும் இரு தலைவர்களும் ஒப்புக்கொண்டனர். தற்போது நடைமுறையில் உள்ள பயணக் கட்டுப்பாடுகளால், நாடு திரும்ப முடியாமல் தவிக்கும் இரு நாடுகளின் குடிமக்களுக்கும், பரஸ்பரம் தேவையான உதவிகளை வழங்க இரு தலைவர்களும் உறுதி அளித்தனர். கொவிட் -19 தொற்று பரவுவதைக் கட்டுப்படுத்தத் தேவையான மருத்துவப் பொருட்கள் விநியோகம் கிடைக்கச் செய்ய இருநாட்டு அதிகாரிகளும் தொடர்பில் இருக்க வேண்டும் என இரு தலைவர்களும் இசைவு தெரிவித்தனர்.
அதிக முதலீடுகளை ஈர்ப்பதற்கான ஜம்மு-காஷ்மீரின் முயற்சியைப் பிரதமர் பாராட்டியுள்ளார்

அதிக முதலீடுகளை ஈர்ப்பதற்கான ஜம்மு–காஷ்மீரின் முயற்சியைப் பிரதமர் திரு.நரேந்திர மோடி பாராட்டியுள்ளார். ஜம்மு–காஷ்மீரின் துணைநிலை ஆளுநர் திரு.மனோஜ் சின்ஹா அனுப்பிய டுவிட்டர் செய்திக்கு பதிலளித்து பிரதமர் பதிவிட்டுள்ள டுவிட்டர் செய்தி. “ஜம்மு–காஷ்மீருக்கு அதிக முதலீட்டை ஈர்ப்பதற்கான முன்மாதிரி முயற்சிகள். மேலும் மக்களுக்கு மகத்தான வாய்ப்புகளை உறுதி செய்யுங்கள்.”
லோசர் திருவிழாவை (திபெத்தியப் புத்தாண்டு தொடக்கம்) முன்னிட்டு பிரதமர் வாழ்த்து

பிரதமர் திரு நரேந்திர மோடி, லோசர் திருவிழாவை (திபெத்தியப் புத்தாண்டு தொடக்கம்) முன்னிட்டு தனது வாழ்த்துக்களைத் தெரிவித்துள்ளார். பிரதமர் தனது டவிட்டர் பதிவில் தெரிவித்திருப்பதாவது: “மகிழ்ச்சிகரமான லோசர் திருவிழா”, இந்தப் புத்தாண்டின் தொடக்கமாக லடாக்கில் உற்சாகத்துடன் கொண்டாடப்படுகிறது. எனது நல்வாழ்த்துக்கள். சிறப்பாக தொடங்கியுள்ள இந்த ஆண்டு, அனைவரின் வாழ்விலும் மகிழ்ச்சியையும், எல்லா நலன்களையும் கொண்டு வரட்டும். இந்தப் புதிய வண்ண ஆண்டில் அனைவரின் விருப்பங்களும் நிறைவேறட்டும்.
சண்டிகரில் உள்ள அகழ்வாய்வு பொருட்களுக்கான அருங்காட்சியத்துக்கு பிரெஞ்சு அதிபர் பிரான்காயிஸ் ஹாலாண்டே மற்றும் பாரதப் பிரதமர் வருகை.

பிரதமர் திரு நரேந்திர மோடி அவர்களும், பிரெஞ்சு அதிபர் பிரான்காயிஸ் ஹாலாண்டே அவர்களும், சண்டிகரில் உள்ள அரசு அருங்காட்சியகம் மற்றும் கலைக் கண்காட்சியை பார்வையிட்டனர். பிரெஞ்சு அதிபர் ஹாலாண்டேயின் அரசு வருகையையொட்டி இந்த நிகழ்ச்சி ஏற்பாடு செய்யப்பட்டிருந்தது. இமாலய அடிவாரத்தில் இருந்து அகழ்வாய்ந்து எடுக்கப்பட்ட 2.6 மில்லியன் ஆண்டுகளுக்கு முன்னால் மனிதன் இருந்ததற்காக அடையாளங்களை இரு நாட்டுத் தலைவர்களும் பார்வையிட்டனர். பிரான்ஸ் நாட்டின் தேசிய அருங்காட்சியகம் மற்றும் இயற்கை வரலாற்று அமைப்பும், சண்டிகரின் மானிடவியல் அமைப்பும் சேர்ந்து “இந்தியா மானுடவியல் அமைப்பு மற்றும் பிரான்ஸ் தேசிய அருங்காட்சியகம் மற்றும் இயற்கை வரலாறு அமைப்புடன் ஏற்பட்ட ஒப்பந்தம்” ன் அடிப்படையில் அந்த அகழ்வாய்வு நடைபற்றது. அந்த அகழ்வாய்வு 200 குவார்ட்சைட் கருவிகள் உள்ளடக்கிய 1500 படிமங்களை சண்டிகரின் மாசோல் பகுதியில் 50 ஏக்கர் பரப்பளவில் உள்ள இடங்களில் கண்டெடுபிடிக்க உதவியது. பாலேவோல் ரிவியு என்ற பத்திரிக்கையில், இந்த ஆராய்ச்சி தொடர்பான முடிவுகள் பதிப்பிக்கப்பட்டு வருகின்றன. பிரதமர் மற்றும் அதிபர் ஹாலாண்டே ஆகியோர் இந்திய பிரெஞ்சு ஆராய்ச்சிக் குழுவுக்கு வாழ்த்து தெரிவித்தனர். இந்தியா மற்றும் பிரான்ஸ் இடையே நிலவும் நீண்ட நாள் கலாச்சார உறவுகளை இந்த ஆராய்ச்சியின் முடிவுகள் எடுத்துரைப்பதாக தெரிவித்தனர். மேலும், இரு நாட்டு கலாச்சாரங்களை மீட்டெடுத்து, பாதுகாத்து பரிமாறிக் கொள்ளவும் இந்த கூட்டுறவு உதவுவதாக தெரிவித்தனர். இது போன்ற கண்டுபிடிப்புகள் வருங்காலத்தில் மேலும் பல கூட்டு நடவடிக்கைகளில் ஈடுபட உதவும் என்றும் தெரிவித்தனர்.
கர்நாடகா தோன்றிய தினம் – கர்நாடக மக்களுக்கு பிரதமர் வாழ்த்து

கர்நாடகா தோன்றிய தினத்தை முன்னிட்டு கர்நாடக மக்களுக்கு பிரதமர் திரு. நரேந்திர மோடி வாழ்த்து தெரிவித்துள்ளார். “கர்நாடகா தோன்றிய தினத்தை முன்னிட்டு கர்நாடக மக்களுக்கு எனது வாழ்த்துக்களை தெரிவித்துக்கொள்கிறேன். கர்நாடகா தன வளர்ச்சிப்பாதையில் புதிய உயரங்களை தொட எனது வாழ்த்துக்கள்” என்று பிரதமர் கூறியுள்ளார். •••••
உலக கலாச்சார விழாவின் துவக்க நிகழ்வில் பிரதமர் உரை

புதுதில்லியில் இன்று நடைபெற்ற உலக கலாச்சார விழாவின் துவக்க நிகழ்ச்சியில் பிரதமர் திரு. நரேந்திர மோடி உரையாற்றினார். மனித குலத்திற்கு 35 ஆண்டுகளாக ஆற்றி வரும் சேவையை நினைவு கூறும் வகையில் வாழும் கலை அறக்கட்டளை இந்த விழாவிற்கு ஏற்பாடு செய்திருந்தது. உலகத்தின் பல நாடுகளிலிருந்தும் உலக கலாச்சார விழாவில் பங்கு கொள்வதற்காக புதுதில்லியில் வந்து குவிந்திருந்த மக்களை வரவேற்ற பிரதமர், உலகத்தின் 150க்கும் மேலான நாடுகளில் வாழும் கலை அறக்கட்டளை மகத்தான சேவை செய்து வருவதற்காக அதன் நிறுவனர் ஸ்ரீஸ்ரீ ரவிசங்கர் அவர்களை பிரதமர் பாராட்டினார். மங்கோலியாவில் வாழும் கலை அறக்கட்டளை ஏற்பாடு செய்திருந்த ஒரு வரவேற்பு நிகழ்ச்சியை நினைவு கூர்ந்த பிரதமர், உலகத்திற்கு அளிக்க இந்தியாவிடம் ஏராளமாக இருக்கிறது என்றும், எனினு அதைச் செய்வதற்கு முன்னால் இந்திய கலாச்சாரத்தின் தனித்தன்மையைப் பற்றியும், அதன் விரிவான தன்மையையும் பாராட்டுவது அவசியம் என்றும் குறிப்பிட்டார். வாழும் கலையின் மூலமாக, உலகம் இந்தியாவை பாராட்ட முடிந்துள்ளது என்றும் அவர் கூறினார். ‘வாழும் கலை’ பற்றி மிக விரிவாகப் பேசிய பிரதமர், எதிர்ப்புகளுக்கு இடையிலும் ஒருவர் தனது இலக்கை அடைய வேண்டும் என்ற உறுதியைப் பெற ‘வாழும் கலை’ மிக அவசியமான தேவை என்றும் குறிப்பிட்டார். பிரதமர் உரையாற்றுவதற்கு முன்பாக, உலகத்தின் பல பகுதிகளிலிருந்தும் வந்திருந்த பெரும் எண்ணிக்கையிலான பிரமுகர்கள் இந்த விழாவில் பேசினர். ஏராளமானோர் பங்கேற்ற ஒரு கலாச்சார நிகழ்ச்சியும் நடைபெற்றது.
ராஜஸ்தானின் கோட்டா சாலை விபத்தில் உயிரிழந்தோருக்குப் பிரதமர் இரங்கல் தெரிவித்துள்ளார் உயிரிழந்தோரின் குடும்பங்களுக்கு கருணைத் தொகை வழங்க ஒப்புதல் அளித்துள்ளார்

ராஜஸ்தானின் கோட்டா சாலை விபத்தில் உயிரிழந்தோருக்குப் பிரதமர் திரு.நரேந்திர மோடி ஆழ்ந்த இரங்கல் தெரிவித்துள்ளார். உயிரிழந்தோரின் குடும்பங்களுக்குப் பிரதமரின் தேசிய நிவாரண நிதியிலிருந்து கருணைத் தொகை வழங்கவும் பிரதமர் ஒப்புதல் அளித்துள்ளார். பிரதமரின் அலுவலக டுவிட்டரில் கூறியிருப்பதாவது; “ராஜஸ்தானின் கோட்டாவில் ஏற்பட்ட விபத்து மிகவும் துயரமானது. இந்த விபத்தில் உயிரிழந்தோரின் குடும்பங்களுக்கு எனது இரங்கலை நான் தெரிவித்துக் கொள்கிறேன். இந்த ஈடு செய்ய முடியாத இழப்பைத் தாங்கிக் கொள்ள இறைவன் அவர்களுக்கு மனபலத்தைத் தரட்டும்: “கோட்டாவில் ஏற்பட்ட சோகமான சாலை விபத்தில் உயிரிழந்தோரின் குடும்பத்திற்குப் பிரதமரின் தேசிய நிவாரண நிதியிலிருந்து தலா ரூ.2 லட்சம் வழங்கப்படும். காயமடைந்தோருக்கு ரூ.50,000 வழங்கப்படும்: பிரதமர்.”
உலக வர்த்தக அமைப்புக்கான இந்தியாவின் நிரந்தரக் குழு, வர்த்தகம் மற்றும் முதலீட்டு சட்டத்திற்கான மையம், மற்றும் வர்த்தகம் மற்றும் பொருளாதார ஒருங்கிணைப்புக்கான மையத்திற்கு இடையேயான புரிந்துணர்வு ஒப்பந்தத்திற்கு அமைச்சரவை ஒப்புதல் அளித்துள்ளது

உலக வர்த்தக அமைப்புக்கான இந்தியாவின் நிரந்தரக் குழு, சர்வதேச வணிகத்திற்கான இந்திய நிறுவனத்தின் வர்த்தகம் மற்றும் முதலீட்டு சட்டத்திற்கான மையம், மற்றும் ஜெனிவாவில் உள்ள சர்வதேச மற்றும் வளர்ச்சி கல்விக்கான பட்டப்படிப்பு நிறுவனத்தில் இயங்கும் வர்த்தகம் மற்றும் பொருளாதார ஒருங்கிணைப்புக்கான மையத்திற்கு இடையேயான புரிந்துணர்வு ஒப்பந்தத்திற்கு பிரதமர் திரு நரேந்திர மோடி தலைமையிலான அமைச்சரவை ஒப்புதல் அளித்துள்ளது. இந்த புரிந்துணர்வு ஒப்பந்தத்தின் மூலம், சர்வதேச வர்த்தகம் மற்றும் முதலீட்டு சட்டம் ஆகிய துறைகளில் வர்த்தகம் மற்றும் முதலீட்டு சட்டத்திற்கான மையம் மற்றும் வர்த்தக துறையின் பணியாளர்களுக்கு மதிப்புமிக்க கல்வி மற்றும் ஆராய்ச்சி வாய்ப்புகள் கிடைக்கும். மேலும், சர்வதேச வர்த்தகத்தின் தற்போதைய விஷயங்கள் குறித்த வர்த்தகம் மற்றும் முதலீட்டு சட்டத்திற்கான மையத்தின் ஆராய்ச்சியாளர்கள், வர்த்தக துறையின் பணியாளர்கள் மற்றும் கல்வியாளர்களின் புரிதலை மேம்படுத்துவதற்கான திறன் வளர்த்தல் நடவடிக்கைகளுக்கும் இந்த புரிந்துணர்வு ஒப்பந்தம் வழிவகுக்கும். சர்வதேச வர்த்தகம் மற்றும் முதலீட்டு சட்டத்தின் இந்தியாவின் நிலைக்கு ஆதரவு கிடைக்கும். புரிந்துணர்வு ஒப்பந்தத்தின் மூலம் பல்வேறு அரசு துறைகளை சேர்ந்த பணியாளர்கள் பயனடைவார்கள். சர்வதேச வர்த்தகம், முதலீட்டு சட்டம் மற்றும் தொடர்புடைய துறைகளில் ஏற்பட்டு வரும் மாற்றங்கள் குறித்து ஆழமான புரிதல் கிடைக்கும். மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1746957 ——
சுகாதாரம் தொடர்பாக இந்தியா மற்றும் மாலத்தீவுகள் இடையே புரிந்துணர்வு ஒப்பந்தம்

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவை, ஜனவரி 2014ல், சுகாதாரம் தொடர்பாக இந்தியா மற்றும் மாலத்தீவுகள் இடையே கையெழுத்தான புரிந்துணர்வு ஒப்பந்தத்துக்கு ஏற்பளித்தது. இப்புரிந்துணர்வு ஒப்பந்தத்தின் மூலம், கீழ்கண்ட துறைகளில் ஒத்துழைப்பு ஏற்படும் : 1) பயிற்சி பெற்ற மருத்துவர்கள், அதிகாரிகள் மற்றும் இதர சுகாதார பணியாளர்கள் ஆகியோர் பரிமாறிக் கொள்ளுதல் 2) மனிதவள மேம்பாட்டில் உதவி மற்றும், மருத்துவமனை கட்டுமானத்தில் உதவி 3) மருத்துவ மற்றும் இதர சுகாதாரத் துறைகளில் ஆராய்ச்சி 4) பொது சுகாதாரம் மற்றும் சுகாதாரத் துறைகளில் ஒத்துழைப்பு 5) பொதுவான மருந்துகள் மற்றும் அவசியமான மருந்துகள் வழங்குவதில் ஒத்துழைப்பு 6) நோய் தடுப்பு மற்றும் சுகாதார மேம்பாடு 7) பாரம்பரிய மற்றும் இதர மருத்துவம் 8) தொலை மருத்துவம் மற்றும் 9) இரு தரப்பும் முடிவு செய்யும் இதர துறைகள். இந்த புரிந்துணர்வு ஒப்பந்தம், இரு நாடுகளிடையே ஒத்துழைப்பை மேம்படுத்தும். குறிப்பாக மாலத்தீவுகளில் மனிதவள மேம்பாட்டுக்கும், சுகாதாரத்துக்கும் உதவி புரியும். சுகாதாரத் துறையில் ஏற்படும் இந்த ஒத்துழைப்பு, இரு நாடுகளிடையே நட்புணர்வை வளர்க்கும்.
முக்கியமான சர்வதேச விஷயங்களை பிரதமர் திரு நரேந்திர மோடி மற்றும் கொரிய குடியரசின் அதிபர் தொலைபேசியில் விவாதித்தனர்

கொரிய குடியரசின் அதிபர் மேன்மைமிகு மூன் ஜே–இன்னுடன் பிரதமர் திரு நரேந்திர மோடி தொலைபேசி மூலம் இன்று உரையாடினார். அப்போது, கொவிட்-19 பெருந்தொற்றுக்கு எதிரான நடவடிக்கைகளின் முன்னேற்றம், சர்வதேச மதிப்பு சங்கிலிகளின் தற்போதைய பரவல், வளர்ச்சி சார்ந்த மற்றும் விதிமுறைகளின் அடிப்படையிலான சர்வதேச வர்த்தக முறை மற்றும் உலக வர்த்தக அமைப்பின் முக்கிய பங்கு ஆகிய சர்வதேச விஷயங்கள் குறித்து இரு தலைவர்களும் விவாதித்தனர். மேற்கண்ட விஷயங்கள் குறித்து தொடர்ந்து தொடர்பில் இருக்கவும், அனைத்துத் துறைகளிலும் இருதரப்பு ஒத்துழைப்பை இன்னும் மேம்படுத்தவும் தங்களது தொலைபேசி உரையாடலின்போது தலைவர்கள் ஒப்புக் கொண்டனர். ——
நியுயார்க் நகரில் க்ரூப் 4 நாடுகள் கூட்டத்தில் பிரதமர் கலந்து கொள்கிறார்

சான் ஜோஸ் நகரில் உள்ள டெஸ்லா மோட்டார்ஸ் நிறுவனத்துக்கு வருகை தந்து டிஜிட்டல் இந்தியா மற்றும் டிஜிட்டல் தொழில்நுட்ப இரவு விருந்தில் கலந்து கொள்கிறார் பிரதமர் பிரதமர் திரு நரேந்திர மோடி அவர்கள், நியுயார்க் நகரில், 26 செப்டம்பர் 2015 அன்று, க்ரூப் 4 நாடுகளின் கூட்டத்தில் கலந்து கொள்கிறார். ப்ரேசில், ஜெர்மனி, ஜப்பான் மற்றும் இந்தியா ஆகிய நாடுகளை உள்ளிட்டது க்ரூப் 4 நாடுகள். இந்த கூட்டத்தில், ஐக்கிய நாடுகள் அவையின் பாதுகாப்பு கவுன்சிலை சீர்திருத்துவது சம்பந்தமாக விவாதிக்கப்படும். அதன் பின்னர் பிரதமர் கலிபோர்னியாவில் உள்ள சான் ஜோஸ் நகருக்கு வருகை தந்து, டெஸ்லா மோட்டார்ஸ் நிறுவனத்துக்கு வருகை தந்து, அங்கு ஆப்பிள் நிறுவனத்தின் டிம் குக், மைக்ரோசாப்டின் சத்யா நாடெல்ல, கூகிளின் சுந்தர் பிச்சை மற்றும் அடோப் நிறுவனத்தின் சாந்தனு நாராயண் ஆகியோரை சந்திக்கிறார். அங்கு, டிஜிட்டல் இந்தியா மற்றும் டிஜிட்டல் தொழில்நுட்ப இரவு விருந்தில் கலந்து கொள்கிறார் பிரதமர்
சர்வதேச புலிகள் தினத்தையொட்டி, புலிகள் பாதுகாப்பாளர்களின் முயற்சிகளுக்கு பிரதமர் பாராட்டு

சர்வதேச புலிகள் தினத்தையொட்டி, புலிகள் பாதுகாப்பாளர்களின் முயற்சிகளுக்கு பிரதமர் திரு நரேந்திர மோடி பாராட்டு தெரிவித்துள்ளார். பிரதமர் வெளியிட்டுள்ள ட்விட்டர் பதிவில்; “சர்வதேச புலிகள் தினத்தில், புலிகளை பாதுகாக்க தீவிரமாக பணியாற்றிவரும் அனைவரையும் நான் பாராட்டுகிறேன். 75 ஆயிரம் சதுர கிலோமீட்டருக்கு மேற்பட்ட பரப்பளவில் 52 புலிகள் சரணாலயங்கள் இந்தியாவில் இருப்பது உங்களை பெருமிதப்படுத்தும். புலிகள் பாதுகாப்பில் உள்ளூர் மக்களை ஈடுபடுத்துவதற்கான புதுமையான முயற்சிகள் மேற்கொள்ளப்பட்டு வருகிறது” என்று குறிப்பிட்டுள்ளார்.
பத்ம விருதுகள் பெற்றவர்களுக்கு பிரதமர் பாராட்டு

இந்தாண்டுக்கான பத்ம விருது பெற்றவர்களை, பிரதமர் திரு நரேந்திர மோடி பாராட்டியுள்ளார். பிரதமர் விடுத்துள்ள சுட்டுரை செய்தியில், ‘‘பத்ம விருதுகள் அறிவிக்கப்பட்ட அனைவரையும் எண்ணி நாம் பெருமிதம் அடைகிறோம். நாட்டுக்கும், மக்களுக்கும் அவர்கள் ஆற்றிய மிகப் பெரிய பங்களிப்பை இந்தியா போற்றுகிறது. பல்வேறு துறைகளைச் சேர்ந்த இந்த விதிவிலக்கான நபர்கள், மற்றவர்களின் வாழ்க்கையில் நல்ல மாற்றங்களை ஏற்படுத்தியுள்ளனர். " என குறிப்பிட்டுள்ளார்.
இலங்கை நிதியமைச்சர் திரு பசில் ராஜபக்சே பிரதமர் திரு. நரேந்திர மோடியைச் சந்தித்தார்

அதிகாரப்பூர்வ பயணமாக புதுதில்லி வந்த இலங்கை நிதி அமைச்சர் திரு பசில் ராஜபக்சே பிரதமர் திரு நரேந்திர மோடியை சந்தித்தார். இருதரப்பு பொருளாதார ஒத்துழைப்பை அதிகரிக்க இருநாடுகளும் எடுத்து வரும் முன் முயற்சிகள் குறித்து பிரதமருக்கு ராஜபக்சே விளக்கியதுடன், இலங்கையின் பொருளாதாரத்திற்காக இந்தியா அளித்து வரும் ஆதரவுக்கு நன்றியைத் தெரிவித்தார். இந்தியாவின் ‘முதலில் அண்டை நாடு’ என்னும் கொள்கையில் இலங்கை முக்கிய இடத்தில் உள்ளதாக பிரதமர் தெரிவித்தார். இலங்கை மக்களுடன் நட்புறவை இந்தியா தொடரும் என்றும் அவர் உறுதியளித்தார்.
ஈரான் இஸ்லாமிய குடியரசின் வெளியுறவு அமைச்சர், பிரதமருடன் சந்திப்பு

அரசுமுறை பயணமாக இந்தியா வந்துள்ள ஈரான் இஸ்லாமிய குடியரசின் வெளியுறவு அமைச்சர் திரு ஹொசைன் ஆமிராப்தொல்லாஹியான், பிரதமர் திரு நரேந்திர மோடியை இன்று மரியாதை நிமித்தமாக சந்தித்துப் பேசினார். பிரதிநிதி குழுவை வரவேற்ற பிரதமர், இந்தியா மற்றும் ஈரான் இடையே உள்ள நீண்ட கால நாகரிகம் மற்றும் கலாச்சார இணைப்பை நினைவுகூர்ந்தார். இருதரப்பு ஒத்துழைப்பு முன்முயற்சிகள் பற்றி இரு தலைவர்களும் ஆலோசித்தனர். கொவிட் தொற்றுக்குப் பிந்தைய காலத்தில் பரிமாற்றங்களை மேம்படுத்துவதற்கு இரு நாடுகளும் பணியாற்ற வேண்டும் என்று பிரதமர் வலியுறுத்தினார். ஈரான் அதிபர் திரு இப்ராஹிம் ரெய்சிக்கு தனது வாழ்த்துக்களைத் தெரிவிக்குமாறு அந்நாட்டு வெளியுறவு அமைச்சரை பிரதமர் கேட்டுக் கொண்டதுடன், விரைவில் அதிபரை சந்திக்க ஆவலோடு இருப்பதாகவும் தெரிவித்தார்.